James Small: Rebel met sagte hart | Netwerk24
Deur Stephen Nell, Owen Kock en Hanti Otto 10 Julie 2019 21:35
Hy kon wel 'n "komplekse" karakter wees, maar almal wat hom geken het, het diepe waardering vir James Small as rugbyspeler én as meelewende mens gehad.
Dit was duidelik ná die nuus dat Small, 'n held van die Springbok-span wat die Wêreldbeker in 1995 verower het, Woensdagoggend in die ouderdom van 50 dood is.
James Small omhels Francois Pienaar op die rugbyveld. Foto: Gallo Images
"Ons vermoed dit was 'n hartaanval, maar kan dit nog nie bevestig nie," het Vaughn Small, sy ma, aan Jana Breytenbach gesê.
Small, wat gesukkel het om sy humeur op die veld te beteuel en die smalle weg van die veld af te bewandel, het as Suid-Afrikaanse rugby se "stout seun" bekend gestaan.
Maar volgens sy kollegas en vriende het daar meer in hom gesteek as wat sy openbare beeld laat blyk het.
"James was altyd onverskrokke op die veld en het van die veld af diepe deernis met mense gehad," sê Francois Pienaar, kaptein van 1995 se triomfantelike span.
Nog een van sy 1995-spanmaats, die stut Os du Randt, is baie hartseer.
"Soos in jou rugbyloopbaan dink jy jy het nog baie tyd in die lewe ook oor. En dan, skielik, is dit verby. Die nuus oor James se afsterwe is baie sleg. Ons dink almal in dié tyd aan sy familie. Dis tragies om enigiemand op so 'n jong ouderdom te verloor," sê Du Randt.
"Hy was omstrede, maar hy was nooit bang om homself te wees nie."
Chester Williams, Small se vleuelmaat in die 1995-eindstryd, sê Small was een van sy beste vriende. "Hy was 'n goeie mens, op en van die veld af. Hy gaan gemis word."
Hy was 'n goeie mens, op en van die veld af.
"Hy was 'n sagte man. Hy het 'n groot mond, maar klein hart gehad. Hy sal as 'n legende van Suid-Afrikaanse rugby gereken word. Ja, daar gaan weer goeie vleuels kom, maar niemand soos James nie," sê Williams.
Morné du Plessis, die spanbestuurder in 1995, sê Small was 'n lieflike en goedhartige mens.
James Small is deur Corné Krige as rebels beskryf, maar 'n speler wat hy eerder in sy span wou hê as om teen hom te speel.Foto: Gallo Images
"Hy was altyd gewillig om ander te help. Hy was 'n puik speler in baie Springbok-spanne, veral in 1995," sê Du Plessis.
Nick Mallett, die Springbok-afrigter onder wie Small in 1997 gespeel het, sê hy was puik met jong, onervare Springbok-spelers en het sy rol as mentor geniet.
"Ek's seker hy sou graag onthou wou word as 'n trotse lid van 1995 se Wêreldbeker-span wat die taak gehad het om die byna onstuitbare Jonah Lomu te merk."
Gary Teichmann, een van Small se Bok-kapteins, bestempel hom as 'n puik speler.
"James kon die spel baie goed lees en was geweldig passievol.
"Hy het 'n fantastiese rugbybrein gehad," sê Teichmann.
Corné Krige, wat saam met Small in die WP-span was wat die Curriebeker in 1997 verower het, sê hy was 'n speler wat jy "eerder in jou span as teen jou wou hê".
"Hy was 'n rebelse ou en het nie van gesag gehou nie, maar 'n ongelooflike spanman," sê Krige.
"James het in 2015-'16 gehelp om die Pukke se Varsitybeker-span en die Luiperds se Curriebekerspan af te rig.
"Hy het 'n impak gehad op die ouens en hulle het waardering gehad vir hoe hy met hulle gewerk het.
"Hy het net nou die dag nog in Johannesburg kom kyk toe ons gespeel het.
"Hy het altyd moeite gedoen om te kom kyk as die Pukke daar speel.
"Ons was baie lief vir hom. Dis sleg om te hoor hy is dood – nog so jonk, en met twee kinders," sê Taylor.